
Rejtett információ azonosítása EEG-vel

A dolgozatunk témája az elektroenkefalográfia (EEG) alapú hazugságvizsgálat. A bevezetőben összefoglaljuk a megtévesztés észlelésének jelentőségét, a segédeszközök szükségét, és az ide tartozó modern, jelentősebb módszereket, különös tekintettel az EEG tesztekre. A kapcsolódó kutatásunk első célja az úgynevezett „komplex vizsgálati protokollt” követő EEG alapú hazugságvizsgálat (Rosenfeld, 2011) replikálása eltitkolt vezetéknevek azonosításával, a második célja pedig annak kijátszása egy korábbiaktól némileg eltérő, továbbfejlesztett módon. A replikáció sikeres volt, saját elemzési módszerünk alapján 13 laikus résztvevőből 12 esetében helyesen beazonosítottuk a vezetéknevet. Viszont 12 informált, kijátszásra betanított résztvevő közül csak 3 esetében sikerült ugyanúgy helyesen beazonosítani a vezetéknevet. A kijátszás sikeressége így egyértelműen felülmúlja az eddigi kutatásokban elérteket. Ennek lehetséges okait, jelentőségét, és a kutatásunk korlátait részletesen tárgyaljuk. Végül szintén tárgyaljuk az EEG alapú hazugságvizsgálat közeljövőjét és lehetséges további kutatási irányokat.



